Broj: 711-I-282-M-24/23-02-17

Zagreb, 3. veljače 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Josipa Nikolića, općinskog načelnika Općine Sikirevci,** za davanjem mišljenja Povjerenstva,na 202. sjednici održanoj dana 3. veljače 2023., daje sljedeće

**MIŠLJENJE**

**I. Obveznik Josip Nikolić, općinski načelnik Općine Sikirevci, može za vrijeme obnašanja navedene dužnosti biti nositelj obiteljskog poljoprivrednog gospodarstva (u daljnjem tekstu: OPG) koje je registrirano za obavljanje samostalne poljoprivredne djelatnosti, ukoliko uzgoj biljke za proizvodnju metle predstavlja takvu vrstu djelatnosti.**

**II. Temeljem odredbe članka 18. stavka 1. ZSSI/21-a te članka 22. stavka 2. ZSSI/21-a, obveznik ne može za vrijeme obnašanja dužnosti općinskog načelnika Općine Sikirevci, niti u razdoblju trajanja prava na naknadu plaće nakon prestanka njezina obnašanja, biti nositelj OPG-a registriranog za obavljanje dopunskih djelatnosti te bi u tom slučaju obavljanje poslova upravljanja OPG-om trebala preuzeti druga osoba, koja može biti i obveznikova supruga ili drugi član obitelji.**

**III. Ukoliko bi se radilo o poslovnom odnosu OPG-a, kojem je obveznik Josip Nikolić nositelj, s Općinom Sikirevci, koji se odnosi na prodaju proizvoda OPG-a u trgovini, radilo bi se o zabranjenom poslovnom odnosu s pravnom posljedicom ništetnosti pravnih poslova u smislu odredbe članka 20. stavka 1. ZSSI/21-a u razdoblju u kojem obveznik obnaša dužnost općinskog načelnika Općine Sikirevci, kao i tijekom razdoblja od 12 mjeseci od prestanka njezina obnašanja, sukladno članku 22. stavku 1. ZSSI/21-a.**

**IV. Ukoliko bi se radilo o poslovnom odnosu OPG-a, kojem je supruga nositelj, s Općinom Sikirevci, koji se odnosi na prodaju proizvoda OPG-a u trgovini, OPG kojem je nositelj njegova supruga može stupiti u poslovni odnos s Općinom Sikirevci u razdoblju u kojem obveznik obnaša dužnost općinskog načelnika Općine Sikirevci, ako obveznik o tome sukladno članku 21. stavku 1. ZSSI/21-a pravodobno obavijesti Povjerenstvo te postupi po uputama iz mišljenja Povjerenstva u cilju izbjegavanja sukoba interesa, jer bi se u suprotnom slučaju također radilo o ništetnom pravnom poslu.**

**V.** **Ukoliko se ne bi radilo o poslovnom odnosu OPG-a s Općinom Sikirevci, već bi nastao poslovni odnos s trgovačkim društvom kojem je Općina osnivač vezano za prodaju proizvoda OPG-a, ne bi bilo suprotno odredbama ZSSI/21-a da isti poslovni odnos nastane, neovisno o tome tko je nositelj OPG-a, pri čemu bi obveznik u tom slučaju morao voditi računa o eventualnim situacijama u kojima bi moglo doći do povrede odredaba ZSSI/21-a (npr. prilikom imenovanja direktora trgovačkog društva koji bi odlučivao o poslovnom odnosu s OPG-om, ocjeni njegova rada i sl.).**

Obrazloženje

Zahtjev za davanjem mišljenja Povjerenstva podnio je obveznik Josip Nikolić, općinski načelnik Općine Sikirevci. U knjigama ulazne pošte Povjerenstva zahtjev je zaprimljen 26. siječnja 2023. pod poslovnim brojem 711-U-1240-M-24/23-01-3, povodom kojeg se vodi predmet broj M-24/23.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Josip Nikolić povodom obnašanja dužnosti općinskog načelnika Općine Sikirevci obvezan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu traži mišljenje Povjerenstva može li općinski načelnik osnovati OPG i biti nositelj OPG-a koji bi obavljao djelatnost uzgoja biljke za proizvodnju metle.

Također navodi da je Općina Sikirevci otvorila trgovinu, društvo s ograničenom odgovornošću, u kojoj se prodaju proizvodi OPG-a s područja Općine Sikirevci, slijedom čega traži mišljenje Povjerenstva mogu li OPG kojem su nositelji obveznik ili njegova supruga plasirati svoje proizvode putem navedene trgovine.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja, osim ako Povjerenstvo, na prethodni zahtjev obveznika, utvrdi da predmetni poslovi ne utječu na zakonito obnašanje javne dužnosti. Stavkom 3. istog članka Zakona propisano je da prethodno odobrenje Povjerenstva nije potrebno za obavljanje, između ostalog, samostalne poljoprivredne djelatnosti.

Člankom 18. stavkom 1. ZSSI/21-a propisano je da obveznici ne mogu obavljati poslove upravljanja u poslovnim subjektima. Nadalje, člankom 5. stavkom 1. točkom 3. ZSSI/21-a propisano je da je bračni ili izvanbračni drug obveznika član obitelji obveznika, dok je točkom 5. propisano je da se poslovnim subjektom u smislu navedenog Zakona smatraju, pored drugih navedenih, i OPG-i.

Člankom 20. stavkom 1. ZSSI/21-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 21. stavkom 1. ZSSI/21-a propisano je da obveznik dužan, kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, o tome pravodobno obavijestiti Povjerenstvo. Prema odredbi stavka 2. navedenog članka Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s tim Zakonom.

Sukladno članku 22. stavku 2. ZSSI/21-a obveze iz članka 18. toga Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Na temelju članka 5. stavka 1. točke a. Zakona o obiteljskom poljoprivrednom gospodarstvu („Narodne novine“, broj 29/18. i 32/19.) OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) navedenog članka istog Zakona djelatnost poljoprivrede obuhvaća bilinogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 13. stavkom 1. Zakona o obiteljskom poljoprivrednom gospodarstvu propisano je da fizička osoba iz članka 9. stavaka 1. i 2. toga Zakona može u organizacijskom obliku OPG-a obavljati dopunske djelatnosti proizvodnje poljoprivrednih i prehrambenih proizvoda na OPG-u, proizvodnje neprehrambenih proizvoda i predmeta opće uporabe na OPG-u, pružanja ugostiteljskih, turističkih i ostalih usluga na OPG-u i pružanja ostalih sadržaja i aktivnosti na OPG-u.

OPG se smatra poslovnim subjektom u smislu odredbi ZSSI/21-a, dok je nositelj OPG-a član OPG-a i osoba koja upravlja tim poslovnim subjektom.

Povjerenstvo tumači da je člankom 17. stavkom 3. ZSSI/21-a propisano da obveznik kao nositelj OPG-a može bez prethodne suglasnosti Povjerenstva iz članka 17. stavka 2. ZSSI/21-a obavljati samostalnu poljoprivrednu djelatnost.

Imajući u vidu odredbu članka 18. stavka 1. ZSSI/21-a koja obveznicima zabranjuje obavljanje poslova upravljanja poslovnim subjektom, obveznik Josip Nikolić može biti nositeljem OPG-a koji bi obavljao samostalnu poljoprivrednu djelatnost, odnosno ukoliko uzgoj biljke za proizvodnju metle predstavlja takvu vrstu djelatnosti.

Međutim, ako bi se isti OPG bavio i drugim dopunskim djelatnostima, tada bi se radilo o obavljanju poslova upravljanja poslovnim subjektom registriranim za obavljanje onih djelatnosti koje nisu navedene člankom 17. stavkom 3. ZSSI/21-a, te bi u tom slučaju funkciju nositelja OPG-a u razdoblju obnašanja dužnosti općinskog načelnika Općine Sikirevci trebala preuzeti druga osoba, koja može biti i obveznikova supruga ili drugi član obitelji, pri čemu obveznik može biti član takvog OPG-a.

Navedena zabrana sukladno odredbi članka 22. stavka 2. ZSSI/21-a u svezi s člankom 20. stavkom 1. ZSSI/21-a obvezuje i za vrijeme trajanja prava na naknadu plaće nakon prestanka obnašanja dužnosti.

Iz zahtjeva za mišljenje proizlazi da bi OPG, kojem bi nositelj bili obveznik Josip Nikolić ili njegova supruga, prodavao svoje proizvode u trgovini koju je otvorila Općina Sikirevci te da je Općina osnovala trgovačko društvo za tu svrhu, stoga nije precizirano bi li nastao poslovni odnos OPG-a s Općinom ili navedenim trgovačkim društvom.

Ukoliko bi nastao poslovni odnos s Općinom Sikirevci, ukazuje se obvezniku Josipu Nikoliću da navedeni OPG u kojem bi bio nositelj ne može stupiti u poslovni odnos s Općinom Sikirevci, u razdoblju u kojem obnaša dužnost općinskog načelnika Općine Sikirevci, sukladno članku 20. stavku 1. ZSSI/21-a, kao niti u razdoblju od 12 mjeseci nakon prestanka obnašanja navedene dužnosti, sukladno članku 22. stavku 1. ZSSI/21-a, te da suprotno postupanje predstavlja povredu navedenih zakonskih odredbi s pravnom posljedicom ništetnosti pravnih poslova.

Također, ako bi se radilo o poslovnom odnosu s Općinom, sukladno odredbi članka 21. stavka 1. ZSSI/21-a, OPG kojem je nositelj njegova supruga može stupiti u poslovni odnos s Općinom Sikirevci u razdoblju u kojem obveznik obnaša dužnost općinskog načelnika Općine Sikirevci, ukoliko obveznik o tome pravodobno obavijesti Povjerenstvo te postupi po uputama iz mišljenja Povjerenstva u cilju izbjegavanja sukoba interesa, jer bi se u suprotnom slučaju radilo o ništetnom pravnom poslu.

Ukoliko se u ovoj situaciji ne bi radilo o poslovnom odnosu navedenog OPG-a s Općinom Sikirevci, već bi nastao poslovni odnos s predmetnim trgovačkim društvom vezano za prodaju proizvoda OPG-a, ne bi bilo suprotno odredbama navedenog Zakona da OPG u ovoj trgovini prodaje svoje proizvode, neovisno o tome tko je nositelj OPG-a.

Obveznik bi u tom slučaju bio dužan voditi računa o eventualnim situacijama u kojima bi moglo doći do povrede odredaba ZSSI/21-a, npr. prilikom imenovanja direktora trgovačkog društva kojem je Općina Sikirevci osnivač, a koji bi odlučivao o poslovnom odnosu s navedenim OPG-om, kada bi bilo uputno da zatraži mišljenje Povjerenstva.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Josip Nikolić, elektronička dostava
2. Objava na internetskoj stranici Povjerenstva
3. Pismohrana